Amt Oterndörp

Dat Amt Oterndörp weer en Verwaltungsrebeed in Bremen-Veern un in dat Königriek Hannover mit Seet in Oterndörp binnen de Landdrostie Stood. Dor hebbt groff de hüdige Samtgemeen Land Hadeln un de oosten Delen von de hüdige Stadtgemeen Cuxhoben tohöört.

Dat Leid över dat Amt harr bet 1867 en Amtmann. In de Prüßentied na 1867 hett de eerste Beamte Amtshauptmann heten.

Dat Amt weer en reine Domanialverwaltung, de Justiz weer egenstännig organiseert.

Dat Amt Oterndörp is bi de Verwaltungs- un Justizreform an’n 1. Oktober 1852 ut dat ole sülvstännige Land Hadeln ahn de Stadt Oterndörp billt worrn. Hadeln weer in twee Stänn indeelt. De eerste Stand (Hoogland mit besünners goden Maschbodden) bestünn ut de söven Kaspels Olenbrook, de Worth, de Lee, Neenkarken, Oosterbrook un dat Oosterenn un Westerenn von Oterndörp. De twete Stand (Siedland mit deelwies Masch- un deelwies Moorbodden) weren de fiev Kaspels Ooster- un Wester-Helmworth, Godshem, Steenau un Wannen.

Dat Amt weer tohoop mit de Stadt Oterndörp 326 km² groot.

As Gericht för dat Amt is to’n 1. Oktober 1852 dat Amtsgericht Oterndörp inricht worrn.

Nadem dat Königriek Hannover 1866 an Prüßen kamen is, sünd 1867 Stüürkreise in de ne’e Provinz Hannover inricht worrn. Dat Amt hett denn to’n Stüürkreis Oterndörp tohöört.

Bi de Verwaltungsreform in Prüßen to’n 1. April 1885 is dat Amt Oterndörp oplööst worrn un dor is tohoop mit de Stadt Oterndörp de Kreis Hadeln von worrn.

 Inwahnertall 

 Amtlüüd 

 1853–1857: Joachim Ferdinand Heins
 1857–1859: Heinrich Holtzermann
 1860–1864: Carl Franz August Meyer
 1864–1879: Otto Gustav Hesse
 1879–1885: Alexander Sostmann

 Footnoten 

Kategorie:Amt
Kategorie:Königriek Hannover
Kategorie:Provinz Hannover
Kategorie:Gifft dat nich mehr